Ego Theobaldus, Campanie et Brye comes palatinus, notum facio universis tam presentibus quam futuris quod ego, compatiens paupertati et inopie quam sustinent pauperes moniales de Oyrimont, intuitu pietatis et pro salute mea et pro remedio anime inclite recordationis Theobaldi quondam comitis patris mei, donavi ipsis monialibus in perpetuam elemosinam redditum talis quem habeo apud Barrum super Albam, qui videlicet redditus dicitur salagium et eisdem monialibus concessi in perpetuum pacifice possidendum in modum quo illum recipiebant meo nomine prepositi et servientes mei. Quod ut notum permaneat et firmum teneatur, litteris annotatum sigilli mei feci munimine roborari. Actum anno gratie millesimo ducentesimo vicesimo quinto, mense martio.